مهرجانات

مزيكه المهرجانات ابتدت فى مصر واول مهرجان اتعمل فى القاهرة و كان مهرجان (المنتخب) احمد فيجو وعلاء فيفتي
 بعد كده كتير من الديجهات المصريه دخلت فى صناعة المهرجانات و حققوا شهره كبيره اوى فى الشارع المصري
 ظهرت مزيكه المهرجانات فى كتير من الاعلانات التجاريه على شاشة التليفزيون .تطورت دى المزيكا على ايد احد ابناء المطريةفدخلت مرحله تاليف الالحان الخاصه باحد البرامج البسيطه.
 فى البداية لاقت اغانىهم رواجاً عند سواقى التاكسى والميكروباصات وولاد  الطبقات الفقيرة، وبسرعه  انتشرت عند كافة الطبقات الاجتماعية المصرية، ولم يعد يخلو زفاف أو حفل خطبة من أغانى المهرجانات. ويصاحب تلك الاغانى نوعٌ من الرقص الشعبى يتناسب مع الإيقاع المزيكا الصاخب، اللى يؤديه الشباب و الفتيات فى المناسبات.

 الشكل الفنى 

 بتعتمد مزيكه المهرجانات على مزيكه التكنو ( Techno music ) اللى بتتعمل عن طريق برامج الكترونيه وبيدخل معاها صوت الشخص اللى بيغنى .
 اما الكلام اللى بيتغنى فمعظم المواضيع اللى بتتكلم عنها المهرجانات مواضيع شعبية مرتبطة بالمناطق الشعبيه فى مصر و الامثال و المواويل المصريه المشهوره .

 الرأى الفنى والاجتماعى 

 مع انتشار الظاهره الجديده فى الشارع المصرى انتشار كبير ابتدت شوية افلام وثائقيه تتعمل مخصوص عشان تشوف ايه اصل النوع الجديد ده من المزيكه وتحلله و هل ده فن ولا لأ و كانت اراء نقاد فنيين ضد الفن ده و نقاد تانيين معاه و فى صفه بحجة انه بيعبر عن طبقه معينه من الشعب ماكانتش بتعرف تعبر عن نفسها .
 اما من الناحيه الاجتماعيه معظم الشباب المصرى والاطفال بيقبل النوع ده وجزء كبير منهم بيعشقوه واخترعوله طريقة رقص مخصوصة تتناسب معاه اما الاعمار الكبير معظمهم شايف ان الفن ده هابط وبيوصفوه بالدوشة اللى ملهاش لزمه وانه شتان الفرق بين المهرجانت ومابين الطرب المصرى الاصيل .
 اما الفرق اللى بتغنى مزيكه المهرجانات فرأيهم ان هما ليهم استايل جديد ممكن مايبقاش محبوب عند ناس بس محبوب عند ناس تانيه اكتر وخصوصا الشباب .

 مصادر 

 مهرجانات دوت كوم  موقع متخصص فى المهرجانات الشعبي
 مهرجانات  على موقع أغانيك
 رحلة أغانى المهرجانات من أحياء مصر الشعبية لاوروبا http://www.huffpostarabi.com/2015/08/22/story_n_7887788.html 

تصنيف:مزيكا مصريه